b'\n_START_ARTICLE_\nGyvenimo kokyb\xc4\x97\n_START_PARAGRAPH_\nGyvenimo kokyb\xc4\x97 (angl. quality of life) \xe2\x80\x93 tai ekonomikos, sociologijos ir politologijos s\xc4\x85voka, apimanti \xc5\xbemogaus dvasin\xc4\x99 (emocin\xc4\x99), socialin\xc4\x99 ir fizin\xc4\x99 gerov\xc4\x99. Su sveikata susijusi gyvenimo kokyb\xc4\x97 yra vertinama pagal \xc4\xafvairius kriterijus, ta\xc4\x8diau beveik visada \xc4\xaftraukia visus \xc5\xa1iuos tris \xc5\xbemogaus gerov\xc4\x97s aspektus._NEWLINE_Vokie\xc4\x8di\xc5\xb3, austr\xc5\xb3, dan\xc5\xb3, oland\xc5\xb3 socialdemokrat\xc5\xb3 ir liberal\xc5\xb3 koncepcija susiformavusi XX a. 7-ame de\xc5\xa1imtmetyje, bandant nustatyti tradicini\xc5\xb3 materialini\xc5\xb3 interes\xc5\xb3 ir naujai atsiradusi\xc5\xb3 poreiki\xc5\xb3 santyk\xc4\xaf su visuomen\xc4\x97s galimyb\xc4\x97mis. Gyvenimo kokyb\xc4\x99 bandyta apibr\xc4\x97\xc5\xbeti 1972 m. Vokietijos SPD Dortmundo rinkim\xc5\xb3 programoje, apibr\xc4\x97\xc5\xbeiant aplinkosauginius, darbo s\xc4\x85lyg\xc5\xb3, socialinio apr\xc5\xabpinimo, visuomeninio transporto, sveikatos apsaugos, profesinio parengimo ir kitus visuomeni\xc5\xa1kai priimtinus standartus. Gyvenimo kokyb\xc4\x97s koncepcija prie\xc5\xa1tarauja monopolij\xc5\xb3 vir\xc5\xa1pelniams ir beatodairi\xc5\xa1kam kaupimui. Ja remiasi ir tausojan\xc4\x8dios pl\xc4\x97tros koncepcija._NEWLINE_Da\xc5\xbeniausia gyvenimo kokyb\xc4\x97 vertinama naudojant atitinkamus klausimynus. Gyvenimo kokyb\xc4\x97s analiz\xc4\x97 yra vertinga siekiant palyginti ir \xc4\xafvertinti tam tikr\xc5\xb3 su sveikata susijusi\xc5\xb3 b\xc5\xabkli\xc5\xb3 \xc4\xaftak\xc4\x85 visuomen\xc4\x97s gerov\xc4\x97s aspektams, tiek vertinant i\xc5\xa1 paties \xc5\xbemogaus pus\xc4\x97s, tiek ir pagal tai, kokios pagalbos jam reikia. Taip pat \xc5\xa1ie \xc4\xafvertinimai reikalingi sveikatos ekonomikos srityje.'